過都監趙思正崇班容膝庵
作者：釋道潜
朝代：宋

paragraphs: 公子居閑厭華屋，一官江海辭羈束。
端能有志學淵明，數板垣牆營小築。
榜名容膝雅所宜，寄傲南窗聊自足。
祖宗承平逾百年，胄緒蕃衍如雲烟。
敦詩閱禮不勝數，人物似君尤卓然。
論文講蓺未易料，虛己下士常折旋。
憶昔初逢大梁下，風味向人如倒蔗。
苦遭猨鶴促還山，回首相望驚百舍。
誰言江路渺雲濤，一舸春風重命駕。